На основу члана 27. став 10. Закона о јавној својини (“Службени гласник РС“, број 72/11, 88/13, 105/14, 104/2016 – др.закон, 108/2016 и 113/2017), члана 18. став 5. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник РС“ бр.16/18), члана 18. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“ бр.5/2018-пречишћен текст и 26/2018) и члана 37. Статута Града Ниша (“Службени лист Града Ниша“, број 88/08 и 143/16), Скупштина Града Ниша, дана \_\_\_\_\_\_\_\_2018. године, доноси

**Р Е Ш Е Њ Е**

**I** **ПРИБАВЉА СЕ** у јавну својину Града Ниша зграда пословних услуга-пословни објекат, у улици Генерала Милојка Лешјанина бр.39 у Нишу, у укупној бруто површини од 2157м2 (грађевинска површина: 639м2), спратности: подрум, приземље, спрат и поткровље; са припадајућим земљиштем-катастарском парцелом бр.1080 КО Ниш Бубањ у површини од 8а21м2, на којима је у листу непокретности бр.2610 КО Ниш Бубањ уписано право приватне својине правног лица „MONICOM“ d.o.o.Niš, са обимом удела 1/1.

**II** Непокретност из тачке I овог решења, прибавља се по цени од **1.945.000,00** **EUR,** која се исплаћује у динарској противвредности по средњем званичном курсу Народне банке Србије на дан уплате, и то у две рате, тако што ће се прва рата у висини 60% од утврђене цене исплатити у 2019. години, а друга рата у висини 40% од утврђене цене исплатити у 2020. години.

**III ОВЛАШЋУЈЕ СЕ** Градоначелник Града Ниша, да у року од 30 дана, од дана доношења овог решења, у име Града Ниша, са отуђиоцем непокретности односно најповољнијим понуђачем у поступку прикупљања писмених понуда, ближе описане у тачки I овог решења, закључи Уговор о прибављању непокретности у јавну својину Града Ниша, којим ће се ближе уредити међусобна права и обавезе уговорних страна која проистичу из овог решења, а по претходно прибављеном мишљењу Правобранилаштва Града Ниша.

**IV** Ово решење објавити у "Службеном листу Града Ниша".

**Број: \_\_\_\_\_\_\_\_\_\_\_\_\_\_\_\_\_\_\_\_\_\_**

**У Нишу, дана \_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

**ПРЕДСЕДНИК**

**Мр Раде Рајковић**

**О б р а з л о ж е њ е**

На основу члана 18. став 1. Закона о јавној својини („Сл.гласник РС“ бр. 72/11, 88/13, 105/14, 104/16 – др.закон, 108/16 и 113/2017 - у даљем тексту: Закон), прописано је да су носиоци права јавне својине у смислу овог Закона, Република Србија, аутономна покрајина и јединица локалне самоуправе. Чланом 29. истог Закона утврђено је да се непокретне ствари прибављају у јавну својину, полазећи од тржишне вредности непокретности, у поступку јавног надметања односно прикупљањем писмених понуда.

Чланом 17. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник РС“ бр.16/18 – у даљем тексту Уредба), регулисан је поступак прибављања непокретности у јавну својину. Ставом 1. истог члана утврђено је да након доношења одговарајућег акта о прибављању непокретности у јавну својину у смислу Закона, надлежни орган формира комисију и објављује оглас о спровођењу поступка јавног надметања или прикупљања писмених понуда за прибављање непокретности у јавну својину.

На основу члана 18. став 1. Уредбе, прописано је да поступак прибављања непокретности у јавну својину спроводи Комисија из члана 17. став 1. Уредбе, која о току поступка води записник и по окончаном поступку утврђује предлог за избор најповољнијег понуђача.

Чланом 18. став 2. Одлуке о прибављању, располагању и управљању стварима у јавној својини Града Ниша („Сл.лист Града Ниша“ бр.5/2018-пречишћен текст и 26/2018), прописано је да поступак прибављања непокретности у јавну својину покреће Градначелник. Решењем Градоначелника Града Ниша бр. 3948/2018-01 oд 15.10.2018.године покренут је поступак прибављања непокретности у јавну својину и образована је Комисија за спровођење поступка прибављања непокретности у јавну својину Града Ниша у поступку прикупљања писмених понуда (у даљем тексту : Комисија), са задатком да спроведе поступак отварања писмених понудаи да по окончаном поступку утврди предлог да се непокретност прибави у јавну својину Града Ниша од најповољнијег понуђача.

У образложењу решења Градоначелника Града Ниша бр. 3948/2018-01 oд 15.10.2018.године, истакнуто је да постоји основана потреба прибављања непокретности за потребе обављања делатности јавних предузећа чији је оснивач Град Ниш, а која обављају делатност у пословним просторима који су предмет закупа, посебно имајући у виду висину закупнине, као и да би се прибављена непокретност могла користити за депоновање уметничких дела Галерије савремене ликовне уметности Ниш, за потребе Народног музеја у Нишу односно за смештај појединих организационих јединица Градске управе Града Ниша.

На основу Огласа за прибављање непокретности у јавну својину Града Ниша-у поступку прикупљања писмених понуда, који је објављен у дневном листу „Blic“ дана 18.10.2018. године, спроведен је поступак отварања писмених понуда дана 23.11.2018. године и о истом је сачињен записник, у коме је наведено да је поднета једна понуда и то од стране „MONICOM“ d.o.o.Niš. Понуда је благовремена и потпуна, а предмет понуде је непокретност-пословни објекат, са припадајућим земљиштем у улици Генерала Милојка Лешјанина бр.39, у складу са условима и карактеристикама утврђеним у Огласу, као и да је понуђена цена у износу од 1.945.000,00 евра нижа од тржишне цене непокретности коју је Секретаријат за локалну пореску администрацију Градске управе Града Ниша-Комисија о процени тржишне вредности непокретности, проценио у износу од 1.947.652,00 евра (230.446.184,00 динара на дан вршења процене).

Дана 26.11.2018. године, Комисија је извршила обилазак предметног пословног објекта и о истом је сачињен записник.

Предлогом од 30.11.2018. године Комисија је утвдила да је у спроведеном поступку најповољнији понуђач „MONICOM“ d.o.o.Niš, ул. Булевар 12 фебруара бр. 93, који је понудио непокретност-пословни објекат, са припадајућим земљиштем у улици Генерала Милојка Лешјанина бр.39, у складу са условима и карактеристикама утврђеним у Огласу.

Чланом 18. став 3. Уредбе, пропоисано је да су услови за спровођење поступка разматрања писмених понуда испуњени уколико пристигне најмање једна благовремена и потпуна пријава, односно понуда.

Чланом 18. став 5 Уредбе, прописано је да одлуку о избору најповољнијег понуђача, након спроведеног поступка прикупљања писмених понуда, доноси надлежни орган. На основу члана 37. тачка 16. Статута Града Ниша (“Службени лист Града Ниша“, број 88/08 и 143/16) и члана 18. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“ бр.5/2018-пречишћен текст и 26/2018), о прибављању непокретних ствари у јавну својину Града Ниша, одлучује Скупштина Града Ниша.

У складу са Уредбом, почетна купопродајна цена непокретности, која се прибавља или отуђује из јавне својине утврђује се у висини тржишне вредности предметне непокретности, изражене у еврима, с тим што се исплата врши у динарској противредности по средњем званичном курсу Народне банке Србије на дан уплате. На основу процене-извештаја Секретаријата за локалну пореску администрацију Градске управе Града Ниша-Комисије за процену тржишне вредности непокретности, бр.7402/2018 од 31.10.2018.године, утврђено је да тржишна вредност пословног објекта, са припадајућим земљиштем, износи:1.947.652,00 евра, те је у конкретном случају понуђена цена у износу од 1.945.000,00 евра, нижа од тржишне цене непокретности, што је у складу са наводима истакнутим у Огласу за прибављање непокретности у јавну својину Града Ниша-у поступку прикупљања писмених понуда од 18.10.2018. године.

Цена коју је у спроведеном поступку понудио најповољнији понуђач „MONICOM“ d.o.o.Niš исплатиће се у две рате, тако што ће се прва рата у висини 60% од утврђене цене исплатити у 2019. години, а друга рата у висини 40% од утврђене цене исплатити у 2020. години, како је истакнуто у Огласу за прибављање непокретности у јавну својину Града Ниша у поступку прикупљања писмених понуда од 18.10.2018. године, што ће се ближе регулисати Уговором о прибављању непокретности у јавну својину Града Ниша

У складу са наведеним, а на основу Предлога Комисије од 30.11.2018. године, утврђено је да су испуњени прописани услови за прибављање непокретности у јавну својину Града Ниша, и то зграде пословних услуга-пословног објекта, у улици Генерала Милојка Лешјанина бр.39 у Нишу, укупне бруто површине 2157м2 и грађевинске површине 639м2, спратности: подрум, приземље, спрат и поткровље; са припадајућим земљиштем-катастарском парцелом бр.1080 КО Ниш Бубањ у површини од 8а21м2, на којима је у листу непокретности бр.2610 КО Ниш Бубањ уписано право приватне својине правног лица „MONICOM“ d.o.o.Niš, са обимом удела 1/1-које је у поступку прикупљања писмених понуда проглашено најповољнијим понуђачем, те је одлучено као у диспозитиву овог решења.

**С е к р е т а р**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Анђелија Стаменковић,**

**дипл. правник**